Niciun autobuz nu a ieșit vineri dimineață pe străzile Constanței, după ce șoferii au hotărât să protesteze, nemulțumiți de valoarea mică a primelor de Crăciun.

Vineri dimineață, constănțenii au așteptat degeaba autobuzele în stații și au fost nevoiți să găsească alte alternative de transport.

Orașul este paralizat de un protest al șoferilor, care au decis să nu iasă pe trasee. Ei sunt nemulțumiți de valoarea primelor de Crăciun, care anul acesta sunt sub formă de vouchere în valoare de 300 de lei.

„CT Bus SA informează publicul călător că, din cauza refuzului conducătorilor auto de a ieși pe trasee, nu poate asigura transportul în comun la această oră în municipiul Constanța. Conducerea CT Bus SA a avut pe parcursul zilei de ieri și în această dimineață mai multe runde de discuții cu reprezentanții conducătorilor auto însă aceștia refuză în continuare să se întoarcă la lucru”, au informat printr-un comunicat de presă reprezentanții CT Bus.

După ce au pichetat joi sediul CT Bus, operatorul de transport public din Constanța, și după câteva runde de negocieri eșuate cu conducetarea societății, vineri șoferii au hotărât să nu iasă pe trasee.

La această oră încă nu se știe când va reîncepe circulația autobuzelor în oraș.

Primarul ameninţă cu plângere penală

Primarul Decebal Făgădău a declarat, într-o conferință de presă, că greva nu este sumată de sindicate și nimeni nu i-a cerut vreo întâlnire sau nu a venit la ședința CL să prezinte problemele.

Primarul spune că a fost informat vineri la ora 5.00 că șoferii refuză individual să iasă pe traseu.

„Sunt foarte revoltat pentru că o mână de oameni își bate joc de constănțeni. Jocul lor este politic și vom demonstra asta. În 2 ani de zile, salariul brut s-a dublat. Acum au 3.200 lei brut. La asta s-a adăugat un tichet valoric, prima de Crăciun, de 330 lei, pentru că atât își permite compania. Au condiții de muncă bune, autobuzele sunt noi, vă invit să stați pe locul unui șofer, scaun ergonomic, senzori, camere de supraveghere. Totul din banii constănțenilor, un efort uriaș al orașului, care cu ce sunt astăzi vinovați ca să nu poată ajunge la munca din cauza unui grup?”, a afirmat Decebal Făgădău.

Primarul anunță că depune plângere penală și va cere daune de la cei care prejudiciat localnicii. Valoarea prejudiciului urmează să fie calculată vineri.

„Sunt extrem de furios, au șantajat constănțenii”, a adăugat primarul.

Dacă nu se rezolvă problema, spune Făgădău, va cere desființarea companiei de transort și anunță organizarea unei licitații pentru o nouă companie.

Redactare G.M.